Előterjesztés Zalakaros Város Önkormányzat Képviselő-testülete 2023. augusztus 1-i ülésére.

Tárgy: 
Döntés a Zalakarosi Óvoda és Bölcsőde villámvédelmi hiányosságainak javítására beérkezett ajánlatokról
Az előterjesztést készítette: Bognár Ottó Péter településüzemeltetési, hatósági és közbiztonsági referens
Tisztelt Képviselő-testület!
A Zalakarosi Óvoda és Bölcsőde villámvédelmi felülvizsgálatáról készített minősítő irat hiányosságokat, szabálytalanságokat állapított meg, így a jelenlegi villámvédelmet nem megfelelőnek minősítette.

A Zala Vármegyei Katasztrófavédelmi Igazgatóság Nagykanizsai Katasztrófavédelmi Kirendeltség 2023. május 10-én tartott tűzvédelmi hatósági átfogó ellenőrzése során megállapította, hogy

· a 04173/2023. – VV munkaszámú villámvédelmi berendezések időszakos tűzvédelmi felülvizsgálatáról szóló irat nem megfelelő minősítésű, a hibák kijavítását az ügyfél igazolni nem tudta.

Tekintettel a fentiekre a hatóság figyelmeztette és a hiányosságok megjelölt határidőn belüli megszüntetésére és annak hatóság felé történő igazolására kötelezte Zalakaros Város Önkormányzatát. A határidő 2023. július 10. volt. A határidő lejárta előtt kértük annak meghosszabbítását, melyet a hatóság jóváhagyott, így a teljesítési határidő 60 nappal meghosszabbodott.
A feltárt hiányosságok kiküszöbölése érdekében a minősítő irat megküldésével árajánlatokat kértünk. 
Az ajánlattevők közül Kovács László (Elektro-info 2000 Bt.) helyszíni szemlét követően jelezte, hogy a felsorolt hiányosságok közül csak a második tételre tud ajánlatot adni, az első tételnél a faanyag lángmentesítését javasolta. Árajánlata: 207.369,- Ft.
Az átfogó ellenőrzés során feltárt mindkét hiányosság megszüntetésére 2 db ajánlat érkezett.

· A Profession-Smart-Vill Kft. (8800 Nagykanizsa, Erkel Ferenc u. 1. fszt. 2.) árajánlata 1.466.875,- Ft  + ÁFA = 1.862.931,- Ft.

· Drabant Dávid e.v. (8800 Nagykanizsa, Tramini u. 3.) árajánlata 1.260.000,- Ft. 
Figyelemmel arra, hogy a mindkét hiányosságot megszüntető kedvezőbb árú ajánlat főösszege 2023. július 31-ig érvényes, és hogy az eredetileg e napra ütemezett rendkívüli képviselő-testületi ülés időpontját egy nappal el kellett tolni, a polgármester Drabant Dávid számára előzetesen nyilatkozatot kívánt tenni a kedvezőbb ajánlat elfogadása érdekében. Az intézkedés sürgős jellege miatt a határozati javaslatban az előterjesztő kéri a valamennyi feltárt hiányosság megoldására alkalmas, kedvezőbb összegű ajánlatról tett polgármesteri nyilatkozat utólagos megerősítését.       
Határozati javaslat:

A Képviselő-testület:

1/ A Zalakarosi Óvoda és Bölcsőde villámvédelmi hiányosságainak javítására beérkezett ajánlatok közül Drabant Dávid e.v. (8800 Nagykanizsa, Tramini u. 3.) árajánlatát fogadja el 1.260.000,- Ft összegben, egyúttal Zalakaros Város Önkormányzatának e tárgyban tett, ezzel azonos tartalmú előzetes nyilatkozatát megerősíti.
2/ A vállalkozói díj fedezetét Zalakaros Város Önkormányzat 2023. évi költségvetés 2023. évi általános tartalék terhére biztosítja.
3/ Felhatalmazza a polgármester a vállalkozói szerződés aláírására.  
Határidő: azonnal 

Felelős: Novák Ferenc polgármester

Operatív felelős: Bognár Ottó Péter ügyintéző

